梁启超
广诗中八贤歌
诗界革命谁欤豪？因明钜子天所骄，
驱役教典庖丁刀，何况欧学皮与毛。
诸暨蒋智由观云。
东瓯布衣识绝伦，黎洲以后一天民，
我非狂生生自云，诗成独泣问麒麟。
平阳宋恕平子。
枚叔理文涵九流，五言直逼汉魏遒，
蹈海归来天地秋，西狩吾道其悠悠。
余杭章炳麟太炎。
义宁公子壮且醇，每翻陈语逾清新，
啮墨咽泪常苦辛，竟作神州袖手人。
义宁陈三立伯严。
哲学初祖天演严，远贩欧铅搀亚椠，
合与莎米为鲽鹣，夺我曹席太不廉。
候官严复几道。
放言玩世曾觙庵，造物无计逃镌镵，
曼歌花丛酒正醰，说经何时诗道南。
湘乡曾广钧重伯。
绝世少年丁令威，选字秾俊文深微，
佯狂海上胡不归，故山猿鹤故飞飞。
丰顺丁惠康叔雅。
君遂之节如其才，呼天不应归去来，
海枯石烂诗魂哀，吁嗟吾国其无雷。
淮南吴保初彦复。